<classify> SERIKALI imesema tayari imeanza matumizi ya kidijiti katika kutoa huduma za afya nchini kupitia nyanja mbalimbali, jitihada zilizowezesha kufi kiwa kwa huduma na usafi rishwaji wa vifaa vya afya.Aidha, imesema huduma hizo zimekuwa zikitolewa kupitia taasisi mbalimbali za afya, mfumo uliowezesha kupata data kamili pamoja na kufuatilia mgonjwa pamoja na uhifadhi wa dawa. Hata hivyo, madaktari bingwa wanawake nchini wameunda kundi katika mtandao wa WhatsApp ambapo wanatoa huduma za afya kwa wajawazito, hatua iliyozuia vifo vipatavyo vitatu hadi vinne kwa kipindi cha miezi mitatu tangu kuundwa kwa kundi hilo. Hayo yamebainika katika Kongamano la Wataalamu na Watafiti wa Afya katika nchi za Afrika Mashariki, lenye kuhamasisha matumizi ya Teknolojia ya Habari na Mawasiliano Tehama katika huduma za afya.Akifungua kongamano hilo juzi Dar es Salaam, Makamu wa Rais, Samia Suluhu Hassan alisema pamekuwepo na mapendekezo chanya katika sekta ya afya tangu kuanza kutumika kwa mfumo wa kidijiti ambao wanufaika wameongezeka na kuboreshwa kwa huduma za afya. Hata hivyo, alisema changamoto kubwa inabaki kuwa na nguvukazi yenye kuwa msaada kwa mkakati wa digitali pamoja na fedha kwa ajili ya kutoa mafunzo kwa wengine wapya wenye kuwa na mipango mipya.Alisema kupitia kongamano hilo lililojumuisha watafiti na wataalamu wabobevu kutoka Jumuiya ya Afrika Mashariki, wataibuka na jukwaa jipya kwa ajili ya kushirikiana katika matokeo mbalimbali ya tafiti ndani ya nchi hizo, kujenga uwezo wa taifa wa kujenga mazingira mazuri ya utafiti na masuala ya afya.Naye Waziri wa Afya, Maendeleo ya Jamii, Jinsia, Wazee na Watoto nchini, Ummy Mwalimu alisema kupitia kongamano hilo, watalaamu wa afya wataona mada na tafiti zilizofanyiwa uchunguzi na zenye kutoa fursa kwa mawaziri wa afya kupata uzoefu namna ya kubadilisha huduma za afya na hata kupitia sera. Kwa mfano tumeweza kusikia jinsi Rwanda wanavyoweza kutumia ndege isiyokuwa na rubani katika usambazaji chanjo na dawa hususani damu katika kukabiliana na vifo vya wajawazito, alisema Ummy na kuongeza kuwa kwa Tanzania tayari mfumo wa kidigitali unatumika badala ya kutumia makaratasi.Hata hivyo, alisema katika hospitali mbalimbali ikiwemo Hospitali ya Taifa ya Muhimbili kwa sasa inatumia mfumo wa Tehama, jambo lililopunguza muda wa wagonjwa kusubiria huduma kwa kutafuta faili. Kuhusu kundi la WhatsApp, alisema liliundwa na madaktari bingwa wanawake katika kipindi cha miezi mitatu na limeokoa vifo vya wajawazito watatu hadi wanne tangu lilipoundwa.  <topic>: kitaifa 